Kuikka (Jyväskylä)

Kuikka on kylä ja Jyväskylän 60. kaupunginosa, joka sijaitsee Tikkakosken taajaman lounaispuolella. Luoteessa kaupunginosa rajautuu Uuraisten kuntaan. Ennen vuoden 2009 kuntaliitosta Kuikka kuului Jyväskylän maalaiskuntaan.

Kuikassa sijaitsee muun muassa Ränssin kievari sekä Kuikan tanssilava. Aikaisemmin kylässä oli myös oma koulu, joka toimii nykyään kylätalona.

Vuoden 2010 joulukuun tilastojen mukaan Kuikassa oli 270 asukasta. Asutus on pääosin nauhamaista tienvarsiasutusta.Jyväskylän maaseutualueiden maankäytön esiselvitys, s. 38.

 Aluejako 
Jyväskylän kaupungin tilastollisessa aluejaossa Kuikka on pienalue osana Tikkakoski-Nyrölän suuraluetta. Kaupunginosajaossa Kuikkaan kuuluu myös varsinaisen Kuikan länsipuolinen Sikomäen alue, joka tilastollisessa aluejaossa kuuluu Nyrölän pienalueeseen.

Kuikka ei ole ollut virallinen rekisterikylä, vaan sijaitsee Korttajärven rekisterikylän alueella, joka kattaa myös Puuppolan ja Hiekkapohjan. Sikomäen alue puolestaan sijaitsee Nyrölän kylän alueella.Jyväskylän maaseutualueiden maankäytön esiselvitys, s. 13.

 Historiaa 
Myöhempi Korttajärven rekisterikylän alue, johon Kuikkakin kuuluu, oli 1500-luvulle saakka asumatonta erämaata. Varhaisin tieto asutuksesta on vuodelta 1566, jolloin luultavasti Hauholta muuttanut Pekka Puupponen mainitaan asukkaana Korttajärven erämaalla, joka kuului eräälle Längelmäen (silloisen Kulsialan hallintopitäjän) Tunkelon talolliselle.Berndtson 1983, s. 113. Kuikan kantatalo syntyi vuonna 1589, kun se erotettiin Puuppolan talosta tämän isännän pojalle, Eerik Puupposelle. Talo on ilmeisesti jo tällöin sijainnut nykyisen Kuikan seudulla Heinosen pohjoisrannalla.Berndtson 1983, s. 129. Talo oli 1640-luvulla jonkin aikaa autiona, kunnes sen asutti uudelleen savolaislähtöinen Kuikan suku, joilta talo sai myöhemmän nimensä. Isäntäsuku vaihtui jälleen 1660-luvun loppupuolella ja talo jakautui ensimmäisen kerran kahtia vuonna 1740.Berndtson 1983, s. 241–243.

 Palvelut 
Kuikkaa lähimmät julkiset ja yksityiset palvelut sijaitsevat pääosin Tikkakoskella. Kuikassa on oma vesiosuuskunta, johon kuuluu myös Nyrölän ja Uuraisten Oikarinperän taloja.
 Koulu 
Kuikan koulu perustettiin kansakouluna vuonna 1904. Aluksi piirissä toimi vain yläkoulu, mutta alakoulun toiminta alkoi vuonna 1936. Koulurakennusta laajennettiin vuonna 1954.Wilmi 2011, s. 376–378. Jyväskylän maalaiskunnan kansakoulut muutettiin peruskouluiksi vuonna 1973, jonka jälkeen Kuikan koulu oli toiminnassa vuoteen 2004 asti. Lakkautetun koulun oppilaat siirrettiin Luonetjärven ja Nyrölän kouluihin.Wilmi 2011, s. 384–385. Koulurakennusta käytetään nykyään kylätalona.

 Lähteet 



 Viitteet 

Luokka:Tikkakoski-Nyrölä
Luokka:Jyväskylän kaupunginosat
Luokka:Jyväskylän kylät